Halus

Halus (哈路斯) kwara bnkisan na Tayal ga, maki utux cyoli’ hiya ga wa pcyan lalu, Halus lalu nya, ungat ima yani hi nya tyaba, trhaw babow urow hiya ga, innbyan nya hiya ga mnanak ro glahang ci, urow wayal nya snyahow ga wayan tkiyu ro nya tbutul tegan uy, mnanak ci utas nya, ungat utas ima thuyey cpung utas nya, kruyux ci utas nya knkuxun mita cyoli, iwan bni’an hwey na lutux, krryax kryax utas nya ga ble’un nya sbhul syow olu nya ro hwinuk nya kya, ana mosuw utas nya ga kba’ mkukuw llyuw utas nya uy.

kyaku ’lyan skura mnayang mayah kwara mlikuy utux alang hiya ga, Halus kwe ga s’agan nya kwara knba’an nya musa mgnow nya bley ci mlahang sali kwara ana ima na knerin, kyaku maki knerin knapal nya ga musa sgali’ kwara pipi naha, yihul ci ga kruma knerin knahul yow kwe ro musa mhoyil uy, gbyan ana wayal ble’un ci pkat ’lu sali uy ga, Halus ga musa pwah suruw Sali naha ro kyupan nya tubung kya tyaba utas nya, musa nya ci ba’un tmring knerin nya maki iyik Sali kya, trang tyaba mwalah, s’unu ro hmor ’sya ga, plwanun nya gluw Tayal hiya musa ciyak na bcilung, skahul nya tyaba utas nya skbaley nya utux hongu, sa’ing ’ba nya ga galan sc’ruw, musa myasa wahan naha hongu. siga mlikuy pwah hongu ga musa miyiy ci wahan hongu, kyaku knerin ro krakis musa pwah hongu ga, yani ci khoni lbing khetuy ci utas nya, kryax ga musa ungat ya’eh yow mhtuw.

 cinkhulan sa knita’ sa brbiru 
江明清 Yawi‧Nomin，葛雷散群（南澳）泰雅人的語言文化教材－藝術之美與神話、傳說篇 （臺灣：宜蘭縣原住民文教促進會. 101）

zyuwaw na:Ke' na Girang C'oli Tayal